Hjemme i garagen i Skivum i Vesthimmerland hos Ulrik Linnemann er to sorte Peugeoter ved at blive bygget om til rallycrossbiler. - Vi har sat styrtbøjler ind i den, så den kan klare en rulletur, siger Ulrik Linnemann, mens han viser rundt i garagen og fortæller om det arbejde, han er i gang med på de to biler. Bilerne skal være køreklar til rallycrosssæsonen 2021, og de skal efter planen have to unge talentfulde chauffører, som skal køre med i DM-serien i klassen op til 1600 kubik. - Vi skal have nogle andre støddæmpere på dem, og så skal vi have motoren optimeret, så den kan køre med om trofæer, siger Ulrik Linnemann. Ulrik Linnemann er Danmarks bedste rallycrosskører. Tre gange er han blevet nummer 2 i kampen om Europamesterskabet. Ambitionen er stadig at komme helt til tops selv og blive Europamester, men samtidig vil han hjælpe unge talenter på vej. - Jeg synes altid, at der har manglet noget i dansk rallycross, at der er nogen, som tager sig af de unge upcoming. Det har jeg følt manglede, selv dengang jeg startede, og planen er, at jeg vil skabe et sted, hvor de unge talenter kan udvikle sig, siger Ulrik Linnemann. Følger med fra Norge I første omgang er der plads til to unge kørere i Linnemanns talentteam. En af dem er 16-årige Kristiane Hvall Engh. Hun bor i Toten i Norge, og har i to sæsoner kørt med i rallycrossmesterskabet i Norge, og på grund af corona-pandemien, er hun nødt til at følge udviklingsarbejdet med bilen på Facetime. Ulrik Linnemann sender løbende billeder og opdateringer til hende og hendes far. I dag er hun med på videolink. - Jeg tænkte, at vise dig lidt på bilen, siger han. Kristiane Hvall Engh har skrevet kontrakt med Ulrik Linnemann for foreløbig en sæson, og ambitionerne er store hos den unge norske kører. - Det begynder at blive godt, lyder det fra den unge kører, mens hun ser sin kommende racerbil. For omkring 100.000 kroner lejer hun sig i ind i teamet hos Ulrik Linnemnn. - Jeg vil jo komme længst muligt, så jeg tager først og fremmest det her som en stor læringskurve, hvor jeg får en masse læring, siger Kristiane Hvall Engh. Mens sædet her er reserveret til Kristiane Hvall Engh, så er Ulrik Linnemann stadig i forhandlinger med unge danske kørere til teamets anden bil. Motoren skal tunes, så bilen får 25 ekstra hestekræfter, så den er med 135 hestekræfter og bliver konkurrencedygtig, og ifølge planen, skal de unge kørere sidde i deres nye biler første gang i begyndelsen af 2021.

Referat:
Danmarks bedste rallycrosskører, Ulrik Linnemann fra Skivum ved Aars, drømmer ikke kun om selv at køre sig til tops i næste sæsons EM-serie. Han vil også give unge talenter den hjæp og støtte, som han selv savnede som ung kører. Derfor laver han sit eget talentteam med foreløbig to kørere.